Vuonna 1830 julkaistiin Stendhalin teos "Punaista ja mustaa", joka on ilmestymisestään saakka kuulunut Ranskan kirjallisuuden klassikoihin. Teoksen alaotsikko on "Kronikka XIX vuosisadalta". On melko varmaa, että sitä ei olisi julkaistu ennen Heinäkuun vallankumousta. Teos kuvaa liian todentuntuisesti Bourbonien hallituskauden viimeisten vuosien yhteiskunnallisia ongelmia Ranskassa. Maata vaivasivat konservatiivien ja vapaammasta yhteiskunnasta haaveilevien liberaalien väliset jännitteet. Yhteiskuntaluokat olivat täydellisesti vieraantuneet toisistaan, ne tunsivat toisiaan kohtaan suoranaista inhoa ja kohtasivat lopulta toisensa vuoden 1830 barrikadeilla.